**LĒMUMS**

Liepājā

|  |  |
| --- | --- |
| 2023.gada 26.janvārī |  Nr.12/1(prot. Nr.1, 12.§) |

Par termiņa pagarināšanu

Liepājas valstspilsētas pašvaldības domei (turpmāk - dome) saskaņā ar Administratīvā procesa likuma 64.panta otro daļu nodots izlemšanai Liepājas pilsētas pašvaldības iestādē “Liepājas pilsētas būvvalde” (turpmāk - būvvalde) 2022.gada 13.janvārī saņemtais SIA “K IDEA” iesniegums, kurā lūgts pagarināt termiņu būvprojekta minimālā sastāvā izskatīšanai būvniecības lietai “Esošās peldu iestādes pārbūve un SPA viesnīcas jaunbūve” (BIS-BL-656123-20092). Lūgums pamatots ar to, ka konkrētās administratīvās lietas ietvaros ir nepieciešams saņemt Dabas aizsardzības pārvaldes gala lēmumu, taču tas neiekļaujas būvvaldes pagarinātajā termiņā.

Dome, iegūstot nepieciešamo informāciju, konstatē, ka Būvniecības informācijas sistēmā (turpmāk - BIS) 2022.gada 6.oktobrī saņemts būvniecības iesniegums esošās peldu iestādes pārbūvei un SPA viesnīcas jaunbūvei Miķeļa Valtera ielā 13, Liepājā, ar tam pievienoto būvniecības ieceres dokumentāciju (būvprojekts minimālā sastāvā), būvniecības lieta Nr.BIS-BL-656123-20092; ierosinātājs - UAB “LIEPOJOS KOPOS”, pilnvarotā persona - SIA “K IDEA”, deleģētā persona - Andris Kokins. Saņemtā dokumentācija izskatīta būvvaldes Būvniecības padomes 2022.gada 11.oktobra sēdē, konstatējot nepilnības, kuru novēršanai iecere nododama labošanai BIS statusā “Gaida uz klientu”. Būvvalde 2022.gada 14.oktobrī vēstulē Nr.879/2.3. “Par būvniecības ieceres dokumentāciju “Esošās peldu iestādes pārbūvei un SPA viesnīcas jaunbūvei Miķeļa Valtera ielā 13, Liepājā” atdošanu labošanai” un atkārtoti 2022.gada 24.novembra vēstulē Nr.1030/2.3. “Par būvniecības ieceres M.Valtera ielā 13, Liepājā, izskatīšanu” sniedza detalizētu trūkumu uzskaitījumu.

Ar būvvaldes 2022.gada 17.oktobra lēmumu Nr.BIS-BV-5.22-2022-6968 (712) nolemts pagarināt administratīvā akta - būvatļaujas objektam “Esošās peldu iestādes pārbūve un SPA viesnīcas jaunbūve”, būvniecības administratīvās lietas Nr.BIS-BL-656123-20092, vai lēmuma par atteikumu izdot būvatļauju - pieņemšanas termiņu līdz nepieciešamās papildinformācijas saņemšanai, bet ne ilgāk kā līdz 2023.gada 6.februārim, konstatētie trūkumi novēršami līdz 2023.gada 23.janvārim.

Saskaņā ar Administratīvā procesa likuma 64.panta otro daļu, ja nepieciešama ilgstoša faktu konstatācija, administratīvā akta izdošanas termiņu ar motivētu lēmumu, par to paziņojot iesniedzējam, var pagarināt līdz gadam tā iestāde, kurā administratīvo aktu var apstrīdēt.

Ievērojot, ka administratīvajā lietā konstatēti objektīvi iemesli, kas liedz pilnveidot konkrēto būvniecības ieceri, dome atzīst, ka ir pamats pagarināt administratīvā akta - būvatļaujas objektam “Esošās peldu iestādes pārbūve un SPA viesnīcas jaunbūve” vai lēmuma par atteikumu izdot būvatļauju - pieņemšanas termiņu līdz 2023.gada 6.oktobrim; būvniecības iecere papildināma līdz 2023.gada 2.oktobrim.

Ievērojot iepriekš minēto, pamatojoties uz Administratīvā procesa likuma 64.panta otro daļu, Liepājas valstspilsētas pašvaldības dome **nolemj:**

 Pagarināt administratīvā akta - būvatļaujas objektam “Esošās peldu iestādes pārbūve un SPA viesnīcas jaunbūve” vai lēmuma par atteikumu izdot būvatļauju (administratīvā lieta Nr.BIS-BL-656123-20092) - pieņemšanas termiņu līdz 2023.gada 6.oktobrim; būvniecības iecere papildināma līdz 2023.gada 2.oktobrim.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Izpilddirektora birojam, Juridiskajai daļai, SIA “K IDEA”, Liepājas pilsētas būvvaldei |